钦定古今图书集成/理学汇编/文学典/第184卷 > 《拟骚序》王世贞
## 钦定古今图书集成/理学汇编/文学典/第184卷 > 《拟骚序》王世贞

黄子之再起家选部郎，业贵重矣。而会有所持忤大
臣，大臣故雅修绛、灌之恶，微见其端，黄子内隐之未
发也。而时从上幸承天，方使使祠屈原，黄子乃作《问
湘灵》。居无何，黄子竟坐前郄罢。黄子既罢，度以废不
复用，而材大亡所托，益工于言，于是作《相人》，作《大野》，
作《嘉树颂》，作《少述》，作《愿言》，作《齐别神》，作《田父》，作《山中》，
作《离思》，作《揪誓》，凡十有八篇，文万馀言，名之曰《拟骚》。
拟《离骚》也。夫黄子之拟屈氏而辞也则可，亡乃非偶
乎哉？且屈氏非诚忧其身不遇忧楚之日，为秦而主
不顾返也。今天下一家，上神圣石画风议之臣，小大
不乏，用黄子而日月之光不加益也；即亡，用黄子而
日月之光不小损也，黄子何以骚为？虽然，吾至读贾
生《吊屈氏文》，未尝不三复而叹，知有慨也。彼所未悉
者，屈氏历九州而相君当其身，衣冠之属，靡不称大
汉矣。不则北走胡，南走越，等死死，悖矣。其文盖伤屈
氏之可以不死而死也，又伤己之不得为屈氏无死
也。夫贾生谪人耳，文帝固不终弃之，而明法以身事
罢田里者弗起。即不以身事罢者，非数荐弗起，即数
荐而非有力援者又弗起，乃黄子又不得为贾生矣。
贤者于世，未尝不晦《屯》《夷》而“亨”“晋”、《泰》，何则？其遘尔也。
贤者之常，则屈氏遘也；贤者之变，则贾生与黄子遘
也。生世间，幸而得为男子，思有以自见。即时至矣，恒
恐于身不得当。既当矣，而坎坷夺之，奉志蠖屈，睢盱
世途，不平之窍，几于天籁，抑又何疑焉？虽然，令屈氏而无上官子兰，入议国是，出应宾客，夫故也。楚不为
秦而长为楚，天下所以称屈氏者，并子文、叔敖而三
耳，无《骚》何以屈氏哉？黄子识之。某曰：“始余入齐，望其
山莽苍，土风蓬蓬然，意其音故敖、辟乔志在也。乃黄
子《骚》，渊乎眇哉楚矣。读黄子《骚》，谓其身气扬而节沈，
燕、赵悲歌慷慨男子也，接之条风盝而春阳敷”，事固
未可信哉。